kardosdrur/scandi-wiki huggingface dataset:
Dahurisk lærk

Dahurisk lærk (Larix dahurica eller Larix gmelinii) er en art af lærkefamilien, der naturligt hører hjemme i det østlige Sibirien, nordøstlige Mongoliet, nordøstlige Kina og Nordkorea. Arten er det træ, der vokser nordligst i verden, idet det er fundet på 72° 31' N, og samtidig er det det mest kuldetolerante træ, da det har overlevet -70° C.

Dahurisk lærk er et middelhøjt løvfældende nåletræ på 10-30 m højde med en stamme på op til 1 m i diameter og har en bredt kegleformet krone. Nålene er 2-3 cm lange og lysegrønne; de bliver gule og orange, inden de falder af om efteråret. Koglerne er oprette og ægformede, 1-2 cm store. De er først grønne, men bliver efterhånden brune og åbner sig, efterhånden som frøene modner, 3-5 måneder efter bestøvningen. Gamle kogler bliver normalt siddende på træet i årevis, idet de visner og bliver grålige.

Varieteter 
Træet er ud over de to nævnte botaniske navne også kendt under flere andre navne, bl.a. L. cajanderi, L. kurilensis og L. kamtschatica.

Der er tre varieteter:
 Larix gmelinii var. gmelinii: Findes over det meste af artens udbredelsesområde
 Larix gmelinii var. japonica: Findes primært i de tidligere japanske områder Kurilerne og Sakhalin
 Larix gmelinii var. olgensis: Findes mest i Nordkorea og Primorskij kraj i Rusland

Noter 

Lærk (planteslægt)
Fangorn

Fangorn er en skov, der omtales i fantasy-romanerne om Ringenes Herre af den engelske forfatter J.R.R. Tolkien. Fangorn er en skov vest for Anduin der beboes af enter.

Fangorn spiller en vigtig rolle i Ringenes Herre. Merry og Pippin er de første fra Ringens Broderskab (ud over Gandalf) der opdager at enterne er en slags levende træer – af Tolkien kaldet træhyrder. De 2 hobbitter lokker enternes leder – Træskæg – hen i nærheden af Isengard hvor Træskæg opdager Saruman og orkernes store ødelæggelser af skoven. Dette leder Træskæg til at anføre en hær af enter mod Isengard der ødelægges på nær Sarumans tårn Orthanc. Således er Saruman uden sin hær da han senere konfronteres af Gandalf og Aragorn. Det er også i Fangorn at Aragorn, Legolas og Gimli først møder Gandalf den Hvide – Gandalf der er genopstanden efter sin kamp med Balroggen.

Geografi 
Fangorn ligger ved den sydøstlige del af Tågebjergene i nærhednen af Rohan. Tågebjergene udgør Fangorns vestgrænse. Rohan ligger syd og øst for Fangorn, mens Lorien ligger et stykke nord for Fangorn. 2 store bifloder til Anduin løber gennem Fangorn. Tolkien beskriver Fangorn som en skov med meget gamle mosgroede træer af mange forskellige slags.

Steder i Ringenes Herre
Fiktive skove

pl:Las Fangorn
Manaslu

Manaslu (også kendt som Kutang) er verdens ottendehøjeste bjerg, 8.163 moh. Bjerget ligger i Mansiri Himal, eller Gorkha-massivet, en bjergkæde i den nordvestlige del af Gorkha-distriktet i Nepal. Navnet «Manaslu» kommer fra sanskrit Manasa, som betyder «Åndens bjerg».

Andministrativt ligger bjerget i den nordligste del af Gorkha distrikt, Ghandaki zone i Nepals Vestregion. Det ligger nær Gorkhas grænse i øst mod Manang distrikt.

Manaslu er det højeste bjerg i Mansiri Himal, og ligger omtrent 60 kilometer øst for Annapurna. Toppen blev først besteget i 1956 af en japansk ekspedition.

Himalaya
Bjerge i Nepal
Mansiri Himal

Mansiri Himal (også Manaslu Himal eller Gorkha-massivet) er en mindre bjergkæde i Gorkha-distriktet i Nepal. Den er en del af Himalaya og ligger mellem Marsyangdi-floden i vest og Burhi (Budhi) Gandaki-floden i øst, omtrent 100 kilometer nord for Katmandu. Mansiri Himal ligger mellem de store bjergkæder Annapurna Himal (i vest) og Ganesh Himal (i øst).

Hovedtoppe i Mansiri Himal er Manaslu (8.156 moh.), Himalchuli (7.893 moh.) og Ngadi Chuli (7.871 moh.).

Mansiri Himal er kendetegnet ved sin voldsomme højde i forhold til det omkringliggende landskab. Bjergkæden rejser sig 7.000 meter fra bunden af Marsyangdi-dalen mindre end 30 kilometer væk.

Himalaya
Bjerge i Nepal
Get Over It

Get Over It er en amerikansk romantisk-komediefilm fra 2001. Filmen er instrueret af Tommy O'Haver og produceret af filmselskabet Miramax Films. I filmen medvirker Kirsten Dunst som en pige, der hjælper drengen, da han forsøger at vinde sin ekskæreste tilbage, Ben Foster, som drengen, Melissa Sagemiller som hans ekskæreste, Shane West som hendes nye kæreste, og Sisqó og Colin Hanks som drengens venner. R. Lee Fleming Jr. har løst baseret manuskriptet på William Shakespeare'sEn skærsommernatsdrøm (A Midsummer Night's Dream).

Handling 
Filmen handler om teenageren Burke Landers der bliver dumpet af sin første kæreste, han bliver desperat og vil have hende tilbage. Han prøver alt og deltage i skolens teaterstykke for at forsøge at genvinde hendes hjerte. Hans bedste vens lillesøster hjælper ham med manuskriptet og forberedelse. Mod slutningen indser han, at han måske var nødt til at gå videre, og at hende han burde være med, har været lige for næsen af ham hele tiden.

Rolleliste (udvalgt) 
 Kirsten Dunst – Kelly Woods
 Ben Foster – Berke Landers
 Melissa Sagemiller – Allison McAllister
 Sisqó – Dennis Wallace
 Shane West – Bentley 'Striker' Scrumfeld
 Colin Hanks – Felix Woods
 Zoë Saldaña – Maggie
 Carmen Electra – Mistress Moira

Eksterne henvisninger 
 

Komediefilm fra USA
Amerikanske film fra 2001
Anadyr

Anadyr er en flod i det østligste Sibirien, Rusland, der munder ud i Anadyr-bugten i Beringshavet. Den afvander størstedelen af Tjukotka og er 1.146 km lang med et afvandingsområde på 191.000 km2. Den er tilfrosset halvdelen af året fra oktober til maj, og den når sin største vandmængde i juli som følge af smeltevandet. 

Omkring halvdelen af floden kan besejles i små både om sommeren. Den russiske opdagelsesrejsende Semjon Dezjnjov var i 1648 den første, der opdagede flodens munding, efter at hans skib var blevet ødelagt ved kysten. Det følgende år drog han op ad floden og etablerede et vinterkvarter ved Anadyrsk. De næste hundrede år var floden den vigtigste rute fra Arktis-området til Kamtjatka og Stillehavet. Floden blev systematisk beskrevet i det 18. århundrede af polarforskeren Dmitrij Laptev.

Området omkring floden er præget af tundra med et varieret planteliv, der primært kan ses i nogle få måneder om sommeren, hvor sneen ikke dækker landskabet. Før i tiden var der store flokke af rensdyr, der blev holdt af de lokale stammer, men i de senere år er disse flokke faldet drastisk i antal dyr, mens der i stedet er kommet vildtlevende rensdyr til i området. Selve floden er rig på laks, og der afholdes hvert år i slutningen af april en stor fiskekonkurrence ved flodens munding.

Floder i Tjukotskij autonome okrug
Jules Champfleury

Jules François Felix Fleury-Husson (17. september 1820- 6. december 1889) var en fransk forfatter og kunst- og litteraturkritiker, som skrev og var mest kendt under pseudonymet Jules Champfleury. Han var især kendt for sin store opbakning til realismen i maleriet og litteraturen og for at være en af de første til at støtte maleren Gustave Courbet. Jules der selv kom fra små kår blev født i Laon, Aisne og døde i Sèvres.

Som romanforfatter tilsluttede Champfleury sig fra miden af 1800-tallet til den på daværende tidspunkt fremadstormende realisme i fransk litteratur og blev derefter en af bevægelsens mest fremtrædende fortalere. Blandt hans romaner fra denne tid er Chien-Caillou (1847), Les souffrances du professeur Delteil (1853), Les bourgeois de Molinchart (1855), samt Le violon de faïence (1862).
Champfleury skrev ligeledes flere kunst- og litteraturhistoriske værker, heriblandt Le frères Le Nain (1852, nyt oplag 1862), Le réalisme (1857), Histoires de faïences patriotiques sous la révolution (1866).

Eksterne henvisninger 

Personer fra Laon
Romanforfattere fra Frankrig
Kunstkritikere fra Frankrig
Franskmænd i 1800-tallet
Gremiale

Gremiale (af lat. gremium "skød") er et aflangt klæde, som den
romersk-katolske biskop har på sit skød for ikke at
tilsnavse sin messedragt, medens han sidder
ned under afsyngelsen af Kyrie, Gloria og
Credo.
Under pontifikalmessen er gremialet af silke.

Kilde
Opslag af kirkehistoriker Laust Jevsen Moltesen i Salmonsens Konversationsleksikon bd. 10, s. 98

Romerskkatolske kirke
Overtøj
Liturgi
Shishapangma

Shishapangma eller Xixabangma er verdens fjortendehøjeste bjerg på 8.013 moh. Det er dermed det laveste af verdens bjerge på over 8.000 meter.

Shishapangma ligger i det sydvestlige Tibet, få kilometer fra grænsen til Nepal. Bjerget blev besteget første gang den 2. maj 1964 af en kinesisk ekspedition.

Eksterne henvisninger 

 Peakware 

Himalaya
Bjerge i Kina
Bjerge i Tibet
Skærf (smoking)

Et skærf er et stykke klæde, der fungerer som en slags bælte; det kan bæres til smoking. Traditionelt bæres et skærf aldrig sammen med kjole og hvidt, selvom nogle musikere benytter et skærf i stedet for en vest i piqué-stof.

Britiske officerer bragte skærfet til England fra Indien. I Indien kaldes det et Kamarband; det blev anglificeret til Cummerbund. Det blev første gang brugt til festdragt i 1899, men først i 1920'erne blev det populært i den form, vi kender i dag.

Det traditionelle materiale er sort silke eller satin, men efterhånden er det populært i brogede farver.

Skærfet bæres så folderne vender opad, idet de oprindeligt blev brugt til operabilletter, da der ikke var lommer i gallabukser.

Visse steder i udlandet bruges skærfet i militæret i regimentets farver.

Referencer

Eksterne henvisninger 

 The Blacktie guide

Bælter

he:אבנט
Rigsbroderråd

Rigsbroderråd (ty. Reichsbruderrat) betegnede det ledende gremium inden for Bekendelseskirken under nationalsocialismen i Tyskland. Hver landskirke, Landeskirche, sendte en repræsentant, der i de "Intakte Kirchen" blev valgt af landskirkeledelsen, Landeskirchenleitung – i de "Zerstörten Kirchen" af landsbroderrådet, Landesbruderrat.

Efter Anden verdenskrig fortsatte gremiet som Bruderrat der EKD, "Broderrådet i EKD" (Evangelische Kirche Deutschland). Efter den nødret – "Den kirkelige nødret fra Dahlem" – der blev vedtaget ved bekendelsessynoden i Berlin-Dahlem 1934, var Reichsbruderrat den legitime ledelse for Deutsche Evangelische Kirche, og 1948 blev denne ledelsesfunktion overført til rådet i Evangelische Kirche Deutschland

Se også
 Kirken i Nazi-Tyskland

Note

Nazi-Tyskland
Kristendom
Mellemkrigstiden
Forsyningsskib

Forsyningsskib har flere betydninger:
 Forsyningsskib (militær) – et militært Forsyningsskibs formål er,at forsyne krigsskibe med brændstof, proviant, ammunition og andre fornødenheder til søs
 Forsyningsskib (offshore) – forsyningsskib i offshore-branchen
Changbaibjergene

Changbaibjergene (i Korea kaldt Changbaekbjergene) er en bjergkæde der går  langs grænsen mellem Kina og Nord-Korea. Den berører de kinesiske provinser Jilin og Liaoning og de nordkoreanske provinser Ryanggang og Chagang. De fleste af bjergtoppene er på en højde på over 2.000 moh., med Paektusan på 2.744 moh. som det højeste

Changbaibjergene er habitat for et stort antal sjældne dyrearter, blandt andet bjørn, sibirsk tiger og amurleopard. Her vokser også den sjældne Korea-Thuja. I Jilin er over 2.100 km2 af bjergene beskyttet i naturbeskyttelsesområdet Changbai-shan  (長白山自然保護區).

Det var i disse bjerge at Bukuri Yongson ifølge legenderne blev født. Han var urforfaderen til Nurhaci og den manchuiske kongesslægt Aisin Gioro, som grundlagde Manchuriet og Qing-dynastiet i Kina.

Referencer
Liu, Q.J., Takamura, T., Takeuchi, N., Shao, G. (2002).  Mapping of boreal vegetation of a temperate mountain in China by multitemporal LANDSAT imagery.  International Journal of Remote Sensing 23(17), 3385-3405.

Eksterne henvisninger
National Geographic økosystemprofil
UNESCO-profil av  Changbaishan Biosphere Reserve

Bjerge i Kina
Nordkoreas geografi
Jilin
Liaoning
Isabelle Caro

Isabelle Caro (13. september 1980 – 17. november 2010), var en fransk fotomodel fra Marseille som blev kendt da hun deltog i en kontroversiel anti-anoreksikampagne. Hertil blev hun i stærkt udsultet form fotograferet af fotografen Oliviero Toscani.

Caro havde siden hun var 13 år gammel lidt af anoreksi. Sygdommen var afstedkommet af hvad hun beskrev som en ”vanskelig opvækst”. I et interview på kanalen CBS forklarede hun at hun under de værste perioder af sin spiseforstyrrelse i 2006 var kommet ned på en vægt på kun 25 kg, hvilket med en højde på 1,65 m giver en BM på under 9,2. En BMI på under 16,5 anses for ekstrem undervægtig. Hun røg da i koma som lægerne ikke mente hun ikke ville overleve. Hun kom sig dog på daværende tidspunkt. Hendes vægt da fotografierne til den kontroversielle kampagne blev taget var på daværende tidspunkt 27 kg.

Isabelle Caro døde den 17. november 2010 i Frankrig, efter to uger med en alvorlig vejrtrækningssygdom. Hendes død blev først offentliggjort den 29. december 2010.

Eksterne henvisner 
 Isabelle Caros blog 
 Bag om anoreksi-reklamen , TV2, 26. september 2007
 Isabelle Caro, Still stick thin 

Personer fra Marseille
Fotomodeller fra Frankrig
Forsyningsskib (offshore)

Forsyningsskib (Platform Supply Vessel (PSV)), er et fartøj specielt udviklet til at betjene offshore olieplatforme. 

Disse fartøjer har en skibslængde mellem 20 og 100 meter og udfører forskellige opgaver.

Primære funktioner for fartøjerne, er transport af gods og personale til og fra offshore-installationer.

Skibstyper
(500) Days of Summer

(500) Days of Summer er en amerikansk film fra 2009. Den er instrueret af Marc Webb, og har Joseph Gordon-Levitt og Zooey Deschanel i hovedrollerne.
Manuskriptet er skrevet af Scott Neustadter og Michael H. Weber. Filmen er produceret af Mark Waters. Filmen blev først vist under Sundance Film Festival 17. januar 2009.

Handling 
Tom (Joseph Gordon-Levitt) er en ung og håbløs romantiker, der bliver knust, da hans kæreste Sommer (Zooey Deschanel) slår op med ham. For at forstå hvad der gik galt, tænker han tilbage på forskellige perioder af hende under de 500 dage, men konklusionen er slet ikke som han havde forestillet sig.

Rolleliste 
 Joseph Gordon-Levitt som Tom Hansen
 Zooey Deschanel som Summer Finn
 Chloë Moretz som Rachel Hansen, Toms søster
 Geoffrey Arend som McKenzie, Toms medarbejder
 Matthew Gray Gubler som Paul, en ven af Tom
 Clark Gregg som Vance, Toms chef
 Minka Kelly som Autumn
 Patricia Belcher som Millie

Tagline 
This is not a love story. This's a story about love.

Musik

Filmmusik 
Filmmusikken blev udgivet den 14. juli 2009.
 «A Story of Boy Meets Girl»" – Mychael Danna og Rob Simonsen
 «Us» – Regina Spektor
 «There Is A Light That Never Goes Out» – The Smiths
 «Bad Kids» – Black Lips
 «Please, Please, Please Let Me Get What I Want» – The Smiths
 «There Goes the Fear» – Doves
 «You Make My Dreams» – Hall & Oates
 «Sweet Disposition» – The Temper Trap
 «Quelqu'un m'a dit» – Carla Bruni
 «Mushaboom» – Feist
 «Hero» – Regina Spektor
 «Bookends» – Simon & Garfunkel
 «Vagabond» – Wolfmother
 «She's Got You High» – Mumm-Ra
 «Here Comes Your Man» – Meaghan Smith
 «Please, Please, Please Let Me Get What I Want» – She & Him

Ekstra tracks 
 «Here Comes Your Man» – Joseph Gordon-Levitt
 «Sugar Town» – Zooey Deschanel
 «At Last» – Kevin Michael

Ekstra tracksene er en bonus hos iTunes.

Referencer

Eksterne henvisninger 
 
Officielle hjemmeside 

Amerikanske film fra 2009
Komediefilm fra USA
Colin Hanks

Colin Hanks (født Colin Lewes Dillingham 22. november 1977 i Sacramento i Californien) er en amerikansk skuespiller. Han kommer fra Sacramento i Californien og er søn af Tom Hanks og Samantha Lewes.

Colin er kendt fra TV-serien Roswell og medvirkede som «Preston» i Peter Jacksons storsatsning King Kong.

Eksterne henvisninger 

 

Skuespillere fra Californien
Dirk Medved

Dirk Medved (født 15. september 1968 i Genk, Belgien) er en tidligere belgisk fodboldspiller, der spillede som forsvarsspiller. Han var på klubplan primært tilknyttet KAA Gent og Club Brugge i hjemlandet. Med sidstnævnte vandt han det belgiske mesterskab i 1996.

Medved spillede mellem 1991 og 1997 26 kampe for det belgiske landshold. Han repræsenterede sit land ved VM i 1994 i USA.

Titler 

Belgiske Mesterskab
 1996 med Club Brugge

Belgiske pokalturnering
 1995 og 1996 med Club Brugge

Belgiens Super Cup
 1994 og 1996 med Club Brugge

Referencer

Eksterne henvisninger 
 Footballdatabase.eu spillerinfo 
 National-Football-Teams.com spillerinfo 

Fodboldspillere fra Belgien
Fodboldspillere fra KRC Genk
Fodboldspillere fra KAA Gent
Fodboldspillere fra Club Brugge
Fodboldspillere fra Standard Liège
Deltagere ved verdensmesterskabet i fodbold 1994
Thomas Kluge

Thomas Kluge Larsen (født 6. marts 1969 i Glostrup) er en dansk portrætmaler der maler i en nyrealistisk og Rembrandt-agtig stil. 

Kluge havde et ophold på Kunsthøjskolen i Holbæk 1991,
men er ellers selvlært.
Kluge debuterede i 1993 på Kunstnernes Efterårsudstilling. 
I 1994 udstillede han maleriet Mens vi venter på Charlottenborgs forårsudstilling,
og i 2002 udstillede han på Nivaagaards Malerisamling.
57 af hans malerier udstilledes på separatudstillingen, To be or not to be, på Kronborg i 2009.
Udstillingen flyttede i 2010 videre til Kunsten i Aalborg. 

Blandt hans værker er to fotorealistiske portrætter af dronning Margrethe 2. og et af kronprins Frederik.
Kluges andre portrætter er af hans farmor, af skibsreder Mærsk Mc-Kinney Møller, Københavns biskop Erik Norman Svendsen og forhenværende statsminister Anders Fogh Rasmussen (2011); den sidstnævnte til den permanente samling på Det Nationalhistoriske Museum på Frederiksborg Slot.

Foruden portrætter har Kluge malet et gruppebillede af Det Danske Handelskammers ledende mænd (1995) i anledning af 100-året for P. S. Krøyers børsbillede.
Historiemaleriet Et kort ophold. Danske FN-tropper i Bosnien blev malet 1997–1998 efter en bestilling af den amerikanske ambassadør Edward Elson og skænket til Frederiksborgmuseet.
Omkring 2010 fik han en bestillingsopgave til altertavlen i Store Magleby Kirke.

I portrætterne benytter Kluge sig af af dramatisk lyssætning sikkert inspireret af Caravaggio.
Traditionen fra pittura metafisica og kunstnere som Edward Hopper, Odd Nerdrum og Eric Fischl har haft betydning for Kluge, 
og hans billeder er sammenlignet med den fotorealistiske tradition hos Niels Strøbek og Jørgen Boberg.
Kluge bruger fotografi som skitse.

Kluge har stået i modsætning til "moderne" kunst og visse af hans billeder er ironiske kommentarer til denne kunst. 

Torben Weirup har udgivet monografien Under baretten'' om Thomas Kluge.

Referencer

Ekstern henvisning 

The fuss about Danish artist Thomas Kluge , xamou-art.co.uk

Malere fra Danmark
Portrætmalere
Personer i Kraks Blå Bog
Rangorden

En rangorden er en rækkefølge, hvor et sæt af data eller egenskaber går forud for et eller flere andre sæt. Hvis der tillige er en præcis afstand mellem hver enkelt data(sæt) kaldes værdierne på skalaen numeriske variabler. Numeriske variabler kan rubriceres på baggrund af reglerne for stokastiske eksperimenter.  Hvis der ikke er præcise afstande mellem værdierne, kaldes værdierne på skalaen ordinale. .

Rangordener anvendes indenfor mange forskellige videnskaber. I økonomisk videnskab inddeles lande efter BNP pr. indbygger, i sociologi inddeles befolkningen efter social status og i geologi inddeles jord efter bonitet.

De bedste eksempler på ordinale rangordener er militær rang og det indiske kastesystem. I konkurrenceidræt findes talrige eksempler på rangordener, f.eks. verdensranglisten i Tennis og FIFAs rangliste over landshold i fodbold. Også musik og film vurderes ofte på baggrund af ranglister.

Noter

Litteratur
Just, Steen (2000): Statistiketik, Samfundslitteratur.
Overø, Jens E. (1992): Introduktion til sandsynlighedsregning, Samfundslitteratur.

Eksterne links
IMDb top 250

Statistik
Thumbnail

En thumbnail, til tider oversat til miniature på dansk, er digitale billeder og illustrationer, der er reduceret i størrelse ved visningen. Formålet med at vise billeder som thumbnails, er ofte enten at skabe overblik over en serie af billeder, eller at undgå at billedet bliver for dominerende i en tekst-sammenhæng.

I IT-sammenhænge vil søgemaskiner til billeder (som f.eks. Google Billedsøgning) og computerprogrammer til billedorganisering vise billeder som thumbnails.

Dimensioner 
 The Denver Public Library Digitization and Cataloguing Program producerer thumbnails der er 160 pixels i længden. .
 The California Digital Library retningslinjer for digitale billeder anbefaler 150–200 pixels i længde og højde. .
  Picture Australia kræver thumbnails er 150 pixels i længden. .
 The International Dunhuang Project Standards for Digitization and Image Management specificerer en højde på 96 pixels ved 72 ppi. .
 DeviantArt producerer automatisk thumbnails der er maksimalt 150 pixels i længden.
 Flickr producerer automatisk thumbnails der er maksimum 240 pixels in længden, eller mindre 75×75 pixels. 
 Picasa producerer automatisk thumbnails på 144 pixels i længden, er 160×160 pixels album thumbnails.

Terminologien Vignette benyttes sommetider til at beskrive et billede, der er mindre end originalen, større end en thumbnail, men ikke over 250 pixels i længden.

Referencer 

Digital informationsteknologi
Sterkøl

Sterkøl er øl som omsættes i Norge med højere alkoholindhold end 4,75%. Efter dagens regler kan sterkøl omsættes lovligt på Vinmonopolet. Aldersgrænsen for køb af sterkøl er 18 år. Tidligere var disse sorter enten eksport-øl (pilsnertype) eller bock.

Per december 2006 består det fulde sortiment af af 59 ølmærker, hvoraf 22 norske fra 9 bryggerier. Styrken er fra 4,75 og op til 11,3 procent.

Øl
Norge
Michelada

Michelada er en populær mexicansk drik, der består af limesaft, salt, øl, isterninger, Tabasco-sovs og Worcestershire Sauce. Der findes imidlertid flere lokale varianter af michelada, hvor nogen af ingredienserne byttes ud med teriyakisauce, maggisauce, eller sojasovs. Drikken opstod i Mexico i 1940'erne, da det begyndte at blive populært at blande øl med stærk krydret sauce.

Se også 
 Bloody Mary

Eksterne henvisninger 
 NBC: Companies hope to make inroads in U.S. market with spicy "michelada" 

Alkoholiske drikke
Drikke fra Mexico
Estrella (øl)

Estrella er et mexicansk ølmærke af type pilsner som bliver produceret af Grupo Modelo i Guadalajara. Produktionen startede i slutningen af 1800-tallet i bryggeriet Cervecería Estrella (i dag Cervecería Modelo i Guadalajara) som Grupo Modelo overtog i 1954.

Links 
 Produktinformation 

Ølmærker fra Mexico